示直彥
作者：韓琦
朝代：宋

paragraphs: 人惟萬物靈，各肖天地貌。
中人無賢愚，在稟父師教。
稟則道業成，奮躍出泥淖。
不稟墜素風，隱身于不孝。
汝父最汝憐，五歲入學校。
文采冀日彰，謂如隱霧豹。
不見汝成人，齎恨掩泉窖。
汝兮胡不思，先矩勉而傚。
奈何一夕眠，乃至巳午覺。
開口受飲食，摩腹混笑鬧。
四體遂吾懶，萬事絕掛撓。
習焉而忘返，紈綺事不較。
高秋八月凉，蚊蟆罷蒙罩。
燃膏繼晝景，著撰勤節抄。
詔舉有前期，富貴孰不樂。
忍捐卿相科，甘坐閱醯酵。